CELEX: 
Language: hr
Date: 2019-03-13 00:00:00
Title: DELEGIRANA UREDBA KOMISIJE (EU) …/... o izmjeni Delegirane uredbe Komisije [C(2019) 1841 od 12. ožujka 2019.] o dopuni Direktive 2003/87/EZ Europskog parlamenta i Vijeća u pogledu funkcioniranja Registra Unije u pogledu funkcioniranja Registra Unije na temelju Uredbe (EU) 2018/842 Europskog parlamenta i Vijeća

OBRAZLOŽENJE
            
            
               1.KONTEKST DELEGIRANOG AKTA
            
            
               Uredba o raspodjeli tereta (ESR, engl. Effort Sharing Regulation)
                  1
               , koja zamjenjuje Odluku o raspodjeli tereta, donesena je 30. svibnja 2018. Člankom 12. ESR-a Komisiji se daje pravo da delegiranim aktom donese Uredbu o Registru kako bi se omogućilo točno obračunavanje transakcija i njihovo blokiranje u slučaju nepravilnosti. 
            
            
               Kad je riječ o obračunavanju transakcija na temelju ESR-a, nova Uredba o Registru trebala bi se temeljiti na postojećim konceptima upotrijebljenima u trenutačnoj Uredbi o Registru 389/2013
                  2
                za obračunavanje na temelju Odluke o raspodjeli tereta, kojom je obuhvaćeno razdoblje od 2013. do 2020. U njoj se upotrebljava isti koncept jedinica (godišnje emisijske kvote – jedinice AEA) koje se, slično kao na temelju važeće Uredbe o Registru, ne može držati izvan računa iz ESR-a odnosno računa za LULUCF. Međutim, računi iz Odluke o raspodjeli tereta (ESD, engl. Effort Sharing Decision) razdvojeni su od računa iz ESR-a – jedinice AEA ne mogu se prenositi između računa iz ESR-a i računa iz ESD-a. 
            
            
               Pravila Registra za raspodjelu tereta potrebno je prilagoditi kako bi se uzeli u obzir novi elementi uvedeni ESR-om. Za razliku od ESD-a, ESR-om se ne dopušta uporaba međunarodnih jedinica za ispunjenje obveze. Drugi ključni novi elementi iz nove Uredbe o raspodjeli tereta koji se trebaju odražavati u Registru jesu provjera usklađenosti svakih pet godina umjesto svake godine, uvođenje dviju novih fleksibilnih mogućnosti za sustav EU-a za trgovanje emisijama te za korištenje zemljišta, prenamjenu zemljišta i šumarstvo (LULUCF, engl. Land Use, Land Use Change and Forestry) kao i nova sigurnosna rezerva u svrhu usklađivanja. Iako fleksibilne mogućnosti u okviru sustava za trgovanje emisijama ne dovode do prijenosa jedinica s računa iz sustava za trgovanje emisijama na račune iz ESR-a unutar Registra, za fleksibilne mogućnosti LULUCF-a i mogućnost upotrebe jedinica AEA za usklađivanje s Uredbom o LULUCF-u potrebna je takva mogućnost prijenosa. To utječe na redoslijed dvaju postupaka usklađivanja u Registru. Naposljetku, postoje odredbe kojima se osigurava uredno zatvaranje računa iz ESD-a, uključujući činjenicu da će svaki preostali deficit na računima iz ESD-a rezultirati odgovarajućim odbijanjem jedinica AEA s računa iz ESR-a.
            
            
               2.SAVJETOVANJA PRIJE DONOŠENJA AKTA
            
            
               Komisija je 27. ožujka 2018. osnovala stručnu skupinu za klimatsku politiku. Za pripremu ove Delegirane uredbe sastanci stručne skupine za klimatsku politiku održani su 3. travnja 2018., 18. svibnja 2018., 11. i 12. lipnja 2018. te 3. srpnja 2018.
            
            
               Dokumenti relevantni za te sastanke istodobno su proslijeđeni Europskom parlamentu i Vijeću, kako je predviđeno Zajedničkim dogovorom o delegiranim aktima priloženim Međuinstitucijskom sporazumu o boljoj izradi zakonodavstva
                  3
               . Pri pripremi nacrta Delegirane uredbe uzeta su u obzir opažanja koja je iznijela stručna skupina. 
            
            
               Nadalje, na internetskom portalu Bolja regulativa četiri su tjedna prikupljane povratne informacije o tekstu Delegirane uredbe, od 9. siječnja do 6. veljače 2019. Primljeno je osam odgovora: šest od javnih tijela te po jedan od istraživačke ustanove odnosno konzultantskog društva. Neke su primjedbe dovele do dodatnog poboljšanja jasnoće teksta. 
            
            
               Tijekom prikupljanja povratnih informacija na internetu postavljena su dva nova pitanja:
            
            
               ·pojam dodatnih računa s fleksibilnim mogućnostima iz ESR-a koji su izuzeti od standardnih pravila za obveze nije mogao biti prihvaćen jer bi se time de facto zaobišla ograničenja primjene fleksibilnih mogućnosti koje su suzakonodavci dogovorili u članku 5. ESR-a; valja podsjetiti i da se, sve dok se ta ograničenja poštuju, postojećim pravilima omogućuje znatna sloboda državama članicama u načinu provedbe svih mehanizama koji se temelje na projektima; 
            
            
               ·prijedlog o transparentnosti cijena za prijenose jedinica AEA ne može biti obuhvaćen područjem primjene ovog delegiranog akta, ali bi se mogao uzeti u obzir u provedbenom aktu na temelju Uredbe o upravljanju
                  4
               , budući da se tom uredbom utvrđuju zahtjevi za izvješćivanje država članica koji su relevantni za ESR.
            
            
               Ostale primljene primjedbe sadržavale su argumente slične onima koji su već izneseni tijekom opsežnih rasprava održanih u okviru stručne skupine za klimatsku politiku. Stoga, nakon što je analizirala primljena mišljenja, Komisija nije izvršila nikakve promjene osim poboljšanja teksta Delegirane uredbe. 
            
            
               3.PRAVNI ELEMENTI DELEGIRANOG AKTA
            
            
               Prijedlog sadržava poglavlje 1. glave II.a, koje se umeće u novu Uredbu o Registru Unije, o transakcijama na temelju Uredbe (EU) 2018/842 (ESR). Članci od 59.a do 59.c obuhvaćaju kreiranje jedinica AEA i njihov prijenos na račune država članica za ispunjenje obveze iz ESR-a. U člancima od 59.d do 59.f definiraju se dva ključna događaja za svaki račun za ispunjenje obveze iz ESR-a – izračun stanja i utvrđivanje stanja ispunjenja obveze. Člancima od 59.h do 59.m i člankom 59.r provode se članci od 5. do 7. ESR-a o primjeni fleksibilnih mogućnosti. Člancima od 59.n do 59.p propisuju se pravila za sigurnosnu rezervu, čime se provodi članak 11. ESR-a. Člankom 59.g provodi se članak 9. ESR-a, tj. pojašnjava se što se događa ako država članica ne ispunjava svoje obveze na temelju ESR-a. 
            
            
               Člankom 59.q provode se članak 6. stavak 3. i članak 10. ESR-a o mogućim prilagodbama godišnjih emisijskih jedinica. Članak 59.s odnosi se na prijenose koji su pokrenuti greškom. Predloženim novim člankom 27.a utvrđuju se pravila za zatvaranje računa za ispunjenje obveze iz ESR-a.
            
            
               Člankom 88. nove Uredbe o Registru Unije osigurava se da Registar do 2023. istodobno upravlja računima iz ESR-a i postojećim računima iz ESD-a na temelju Uredbe Komisije 389/2013.
            
            
               DELEGIRANA UREDBA KOMISIJE (EU) …/...
            
            
               оd 13.3.2019.
            
         
         
            
               o izmjeni Delegirane uredbe Komisije [C(2019) 1841 od 12. ožujka 2019.] o dopuni Direktive 2003/87/EZ Europskog parlamenta i Vijeća u pogledu funkcioniranja Registra Unije u pogledu funkcioniranja Registra Unije na temelju Uredbe (EU) 2018/842 Europskog parlamenta i Vijeća
               
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2018/842 Europskog parlamenta i Vijeća od 30. svibnja 2018. o obvezujućem godišnjem smanjenju emisija stakleničkih plinova u državama članicama od 2021. do 2030. kojim se doprinosi mjerama u području klime za ispunjenje obveza u okviru Pariškog sporazuma i izmjeni Uredbe (EU) br. 525/2013
                  5
               , a posebno njezin članak 12. stavak 1.,
            
            
               budući da:
            
            
               (1)Delegiranom uredbom Komisije [C(2019) 1841 od 12. ožujka 2019.] o dopuni Direktive 2003/87/EZ Europskog parlamenta i Vijeća u pogledu funkcioniranja Registra Unije
                  6
                utvrđuju se pravila za funkcioniranje Registra Unije, uspostavljena na temelju Direktive 2003/87/EZ Europskog parlamenta i Vijeća
                  7
               .
            
            
               (2)Sve potrebne operacije u vezi s razdobljem obveze od 2013. do 2020. trebalo bi dovršiti u skladu s pravilima utvrđenima u Uredbi Komisije (EU) 389/2013
                  8
               . Budući da se Odlukom br. 406/2009/EZ Europskog parlamenta i Vijeća
                  9
                utvrđuju pravila za razdoblje obveze od 2013. do 2020., uključujući pravila za upotrebu međunarodnih jedinica generiranih na temelju Kyotskog protokola, ta će se uredba nastaviti primjenjivati na te operacije do 1. srpnja 2023., kad završava dodatno razdoblje za ispunjenje obveza u okviru drugog obvezujućeg razdoblja Kyotskog protokola. Kako bi se osigurala jasnoća o pravilima koja se primjenjuju na sve operacije povezane s razdobljem obveze od 2013. do 2020. u skladu s Odlukom br. 406/2009/EZ, s jedne strane, i pravilima koja se primjenjuju na sve operacije povezane s razdobljem obveze od 2021. do 2030. u skladu s Uredbom (EU) 2018/842, s druge strane, područje primjene onih odredbi iz Uredbe (EU) 389/2013 koje se, nakon stupanja na snagu ove Uredbe, i dalje primjenjuju na operacije povezane s razdobljem obveze od 2013. do 2020. bit će ograničeno na tu svrhu. 
            
            
               (3)Uredbom (EU) 2018/842 utvrđuju se obveze država članica u pogledu njihovih minimalnih doprinosa za razdoblje od 2021. do 2030. ispunjavanju cilja Unije o smanjenju emisija stakleničkih plinova 2030. za 30 % u odnosu na razine iz 2005. 
            
            
               (4)Člankom 12. Uredbe (EU) 2018/842 propisuje se da je u Registru Unije potrebno osigurati točno obračunavanje transakcija na temelju te uredbe.
            
            
               (5)Jedinice godišnje emisijske kvote na računima država članica trebalo bi izdavati za ispunjenje obveza iz Uredbe (EU) 2018/842 („računi za ispunjenje obveze iz ESR-a”) koje su utvrđene u Registru Unije u skladu s Delegiranom uredbom Komisije [C(2019) 1841 od 12. ožujka 2019. o dopuni Direktive 2003/87/EZ Europskog parlamenta i Vijeća u pogledu funkcioniranja Registra Unije], u količinama utvrđenima u skladu s člankom 4. stavkom 3. i člankom 10. Uredbe (EU) 2018/842. Jedinice godišnje emisijske kvote trebalo bi držati samo na računima za ispunjenje obveze iz ESR-a u Registru Unije. 
            
            
               (6)Registrom Unije trebalo bi omogućiti provedbu ciklusa usklađivanja u skladu s Uredbom (EU) 2018/842 osiguravanjem procesa za unošenje preispitanih godišnjih podataka o emisijama stakleničkih plinova na račune za ispunjenje obveze iz ESR-a, za utvrđivanje stanja ispunjenja obveza za svaki račun države članice za ispunjenje obveze iz ESR-a za svaku godinu predmetnog razdoblja obveze te, prema potrebi, za primjenu koeficijenta iz članka 9. stavka 1. točke (a) Uredbe (EU) 2018/842. 
            
            
               (7)Registrom Unije trebalo bi osigurati i točno obračunavanje transakcija u skladu s člancima 5., 6., 7. i 11. Uredbe (EU) 2018/842.
            
            
               (8)Delegiranu uredbu Komisije [C(2019) 1841 od 12. ožujka 2019.] o dopuni Direktive 2003/87/EZ Europskog parlamenta i Vijeća u pogledu funkcioniranja Registra Unije trebalo bi stoga na odgovarajući način izmijeniti,
            
            
               DONIJELA JE OVU UREDBU:
            
            
               Članak 1.
            
            
               Delegirana uredba Komisije [C(2019) 1841 od 12. ožujka 2019.] o dopuni Direktive 2003/87/EZ Europskog parlamenta i Vijeća u pogledu funkcioniranja Registra Unije mijenja se kako slijedi: 
            
            
               (1)u pozivanjima dodaje se sljedeći tekst: 
            
            
               „uzimajući u obzir Uredbu (EU) 2018/842 Europskog parlamenta i Vijeća od 30. svibnja 2018. o obvezujućem godišnjem smanjenju emisija stakleničkih plinova u državama članicama od 2021. do 2030. kojim se doprinosi mjerama u području klime za ispunjenje obveza u okviru Pariškog sporazuma i izmjeni Uredbe (EU) br. 525/2013*, a posebno njezin članak 12. stavak 1.,
            
            
               ___________________
            
            
               * SL L 156, 19.6.2018., str. 26.”;
            
         
         
            
               (2)u članku 2. dodaje se sljedeći stavak:
            
            
               „Ova se Uredba primjenjuje i na jedinice godišnje emisijske kvote (AEA).”;
            
            
               (3)članak 3. mijenja se kako slijedi:
            
            
               (a)točka 12. zamjenjuje se sljedećim:
            
            
               „12. „transakcija” znači proces u Registru Unije koji uključuje prijenos emisijske jedinice ili jedinice godišnje emisijske kvote s jednog računa na drugi račun;”
            
            
               (b)dodaju se sljedeće točke 23. i 24.:
            
            
               „23. „razdoblje obveze iz ESR-a” znači razdoblje od 1. siječnja 2021. do 31. prosinca 2030. godine, tijekom kojeg države članice trebaju ograničiti svoje emisije stakleničkih plinova u skladu s Uredbom (EU) 2018/842;
            
            
               24. „jedinica godišnje emisijske kvote” znači dio godišnje emisijske kvote države članice utvrđen u skladu s člankom 4. stavkom 3. i člankom 10. Uredbe (EU) 2018/842 koji je jednak jednoj toni ekvivalenta ugljikova dioksida;”;
            
            
               (4)u članku 4. stavak 2. zamjenjuje se sljedećim:
            
            
               „2. Države članice upotrebljavaju Registar Unije za ispunjavanje svojih obveza iz članka 19. Direktive 2003/87/EZ i članka 12. Uredbe (EU) 2018/842. Registar Unije nacionalnim administratorima i vlasnicima računa osigurava procese utvrđene u ovoj Uredbi.”;
            
            
               (5)u članku 7. stavak 5. zamjenjuje se sljedećim:
            
            
               „5. Središnji administrator, nadležna tijela i nacionalni administratori izvršavaju samo procese nužne za provođenje svojih funkcija utvrđenih u skladu s Direktivom 2003/87/EZ i Uredbom (EU) 2018/842.”;
            
            
               (6)članak 12. zamjenjuje se sljedećim:
            
            
               „Članak 12.
            
            
               Otvaranje računa koje vodi središnji administrator
            
            
               1. Središnji administrator otvara sve upravljačke račune ETS-a u Registru Unije, račun EU-a za ukupnu količinu jedinica AEA iz ESR-a, račun za brisanje u skladu s Uredbom (EU) 2018/842 („račun za brisanje iz ESR-a”), račun EU-a za ukupnu količinu jedinica AEA iz Priloga II., račun EU-a za sigurnosnu rezervu iz ESR-a te jedan račun za ispunjenje obveze iz ESR-a za svaku državu članicu za svaku godinu razdoblja obveze. 
            
            
               2. Nacionalni administrator imenovan u skladu s člankom 7. stavkom 1. djeluje kao ovlašteni predstavnik računa za ispunjenje obveze iz ESR-a.”; 
            
            
               (7)umeće se sljedeći članak 27.a:
            
            
               „Članak 27.a
            
            
               Zatvaranje računa za ispunjenje obveze iz ESR-a
            
         
         
            
               Središnji administrator zatvara račun za ispunjenje obveze iz ESR-a najranije jedan mjesec nakon utvrđivanja stanja ispunjenja obveze za taj račun u skladu s člankom 59.f te nakon slanja prethodne obavijesti vlasniku računa.
            
            
               Pri zatvaranju računa za ispunjenje obveze iz ESR-a, središnji administrator osigurava da Registar Unije prenese preostale jedinice AEA s računa za ispunjenje obveze iz ESR-a na račun za brisanje iz ESR-a.”;
            
            
               (8)umeće se sljedeća glava II.A: 
            
            
               „GLAVA II.A
            
            
               POSEBNE ODREDBE ZA OBRAČUN TRANSAKCIJA NA TEMELJU UREDABA (EU) 2018/842 I (EU) 2018/841
            
            
               POGLAVLJE 1.
            
            
               Transakcije na temelju Uredbe (EU) 2018/842
            
            
               Članak 59.a
                  Kreiranje jedinica AEA
            
            
               1. Na početku razdoblja obveze, središnji administrator kreira:
            
            
               (a)na računu EU-a za ukupnu količinu jedinica AEA iz ESR-a količinu jedinica AEA koja je jednaka zbroju godišnjih emisijskih kvota svih država članica za sve godine razdoblja obveze kako su utvrđene u članku 10. stavku 2. Uredbe (EU) 2018/842 i odlukama donesenima u skladu s člankom 4. stavkom 3. i člankom 10. Uredbe (EU) 2018/842;
            
            
               (b)na računu EU-a za ukupnu količinu jedinica AEA iz Priloga II. količinu jedinica AEA koja je jednaka zbroju svih godišnjih emisijskih kvota svih država članica koje ispunjavaju uvjete za sve godine razdoblja obveze kako su utvrđene u odlukama donesenima u skladu s člankom 4. stavcima 3. i 4. Uredbe (EU) 2018/842 na temelju postotaka koje države članice prijave u skladu s člankom 6. stavkom 3. te uredbe.
            
            
               2. Središnji administrator osigurava da Registar Unije svakoj kreiranoj jedinici AEA dodijeli jedinstvenu identifikacijsku oznaku jedinice.
            
            
            
               Članak 59.b
                  Jedinice godišnje emisijske kvote
            
            
               Jedinice AEA valjane su za potrebe ispunjavanja zahtjeva za ograničenje emisija stakleničkih plinova država članica u skladu s člankom 4. Uredbe (EU) 2018/842 i njihovih obveza na temelju članka 4. Uredbe (EU) 2018/841. Prenosive su samo u skladu s uvjetima utvrđenima u članku 5. stavcima od 1. do 5., članku 6., članku 9. stavku 2. i članku 11. Uredbe (EU) 2018/842 te članku 12. stavku 1. Uredbe (EU) 2018/841. 
            
            
            
               Članak 59.c
                  Prijenos jedinica AEA na svaki račun za ispunjenje obveze iz ESR-a
            
            
               1. Na početku razdoblja obveze središnji administrator prenosi količinu jedinica AEA koja odgovara godišnjoj emisijskoj kvoti za svaku državu članicu za svaku godinu kako je utvrđena u članku 10. stavku 2. Uredbe (EU) 2018/842 i u odlukama donesenima u skladu s člankom 4. stavkom 3. i člankom 10. Uredbe (EU) 2018/842 s računa EU-a za ukupnu količinu jedinica AEA iz ESR-a na odgovarajući račun za ispunjenje obveze iz ESR-a.
            
            
               2. Ako pri zatvaranju računa države članice za ispunjenje obveze iz ESD-a za 2020. godinu u skladu s člankom 31. Uredbe (EU) br. 389/2013 ukupna količina emisija stakleničkih plinova izražena u tonama ekvivalenta ugljikova dioksida na tom računu za ispunjenje obveze iz ESD-a premašuje zbroj svih jedinica AEA, međunarodnih jedinica te jedinica tCER i lCER, iznos koji odgovara količini viška emisija pomnožen s koeficijentom umanjenja utvrđenim u članku 7. stavku 1. točki (a) Odluke 406/2009/EZ oduzima se od količine jedinica AEA koje su prenesene na račun države članice za ispunjenje obveze iz ESR-a za 2021. godinu u skladu sa stavkom 1. ovog članka. 
            
            
         
         
            
               Članak 59.d
                  Unošenje odgovarajućih podataka o emisijama stakleničkih plinova
            
            
               1. Kad za većinu država članica postanu dostupni odgovarajući preispitani podaci o emisijama stakleničkih plinova za određenu godinu razdoblja obveze, središnji administrator pravodobno unosi ukupnu količinu odgovarajućih preispitanih emisija stakleničkih plinova izraženih u tonama ekvivalenta ugljikova dioksida za svaku državu članicu na njezin račun za ispunjenje obveze iz ESR-a za tu određenu godinu razdoblja obveze.
            
            
               2. Središnji administrator unosi i zbroj odgovarajućih preispitanih podataka o emisijama stakleničkih plinova za sve države članice za određenu godinu na račun EU-a za ukupnu količinu jedinica AEA iz ESR-a.
            
            
            
               Članak 59.e
                  Izračun stanja na računu za ispunjenje obveze iz ESR-a
            
            
               1. Nakon unošenja odgovarajućih podataka o emisijama stakleničkih plinova u skladu s člankom 59.d, središnji administrator osigurava da Registar Unije izračuna stanje na predmetnom računu za ispunjenje obveze iz ESR-a tako da ukupnu količinu preispitanih emisija stakleničkih plinova izraženih u tonama ekvivalenta ugljikova dioksida koja se nalazi na predmetnom računu za ispunjenje obveze iz ESR-a oduzme od zbroja svih jedinica AEA na istom računu za ispunjenje obveze iz ESR-a.
            
            
               2. Središnji administrator osigurava da Registar Unije prikazuje stanje svakog računa za ispunjenje obveze iz ESR-a.
            
            
            
               Članak 59.f
                  Utvrđivanje stanja ispunjenja obveze
            
            
               1. Središnji administrator osigurava da šest mjeseci nakon unošenja relevantnih podataka o emisijama stakleničkih plinova u skladu s člankom 59.d ove Uredbe za 2025. i 2030. godinu Registar Unije utvrdi stanje ispunjenja obveze za svaki račun za ispunjenje obveze iz ESR-a za 2021. i 2026. godinu izračunom zbroja svih jedinica AEA, jedinica u skladu s člankom 24.a Direktive 2003/87/EZ i jedinica ublažavanja korištenjem zemljišta (LMU, engl. Land Mitigation Unit), umanjeno za ukupnu količinu preispitanih emisija stakleničkih plinova, izraženo u tonama ekvivalenta ugljikova dioksida, na istom računu za ispunjenje obveze iz ESR-a.
            
            
               2. Središnji administrator osigurava da Registar Unije utvrdi stanje ispunjenja obveze za svaki račun za ispunjenje obveze iz ESR-a za svaku godinu od 2022. do 2025. i od 2027. do 2030. izračunom zbroja svih jedinica AEA, jedinica u skladu s člankom 24.a Direktive 2003/87/EZ i LMU-a, umanjeno za ukupnu količinu preispitanih emisija stakleničkih plinova, izraženo u tonama ekvivalenta ugljikova dioksida, na istom računu za ispunjenje obveze iz ESR-a na datum koji pada jedan mjesec nakon utvrđivanja stanja ispunjenja obveze za prethodnu godinu.
            
            
               Središnji administrator osigurava da Registar Unije bilježi stanje ispunjenja obveze za svaki račun za ispunjenje obveze iz ESR-a.
            
            
            
               Članak 59.g
                  Primjena članka 9. stavka 1. točaka (a) i (b) Uredbe (EU) 2018/842
            
            
               1. Kad je stanje ispunjenja obveze utvrđeno u skladu s člankom 59.f ove Uredbe negativno, središnji administrator osigurava da Registar Unije prenese prekomjernu količinu preispitanih emisija stakleničkih plinova, izraženu u tonama ekvivalenta ugljikova dioksida i pomnoženu s koeficijentom od 1,08 navedenim u članku 9. stavku 1. točki (a) Odluke (EU) 2018/842, s računa države članice za ispunjenje obveze iz ESR-a za određenu godinu na njezin račun za ispunjenje obveze iz ESR-a za sljedeću godinu.
            
            
               2. Središnji administrator istodobno blokira račune za ispunjenje obveze iz ESR-a predmetne države članice za preostale godine razdoblja obveze.
            
            
               3. Središnji administrator mijenja status računa za ispunjenje obveze iz ESR-a iz blokiranog u otvoren za sve preostale godine razdoblja obveze od godine za koju stanje ispunjenja obveze utvrđeno u skladu s člankom 59.f iznosi nula ili je pozitivno.
            
            
            
               Članak 59.h
                  Upotreba fleksibilnih mogućnosti utvrđenih u članku 6. Uredbe (EU) 2018/842
            
            
               Središnji administrator osigurava da Registar Unije na zahtjev države članice izvrši prijenos jedinica AEA s računa EU-a za ukupnu količinu jedinica AEA iz Priloga II. na račun za ispunjenje obveze iz ESR-a te države članice za određenu godinu razdoblja obveze. Takav se prijenos ne provodi ni u jednom od sljedećih slučajeva:
            
         
         
            
               (a)zahtjev države članice dostavljen je prije izračuna stanja na računu za ispunjenje obveze iz ESR-a ili nakon utvrđivanja stanja ispunjenja obveze za određenu godinu; 
            
            
               (b)država članica koja je podnijela zahtjev nije navedena u Prilogu II. Uredbi (EU) 2018/842;
            
            
               (c)zatraženi iznos premašuje ukupno preostalo stanje raspoloživog iznosa iz Priloga II. Uredbi (EU) 2018/842 za tu državu članicu kako je utvrđeno u odlukama donesenima u skladu s člankom 4. stavcima 3. i 4. Uredbe (EU) 2018/842 i uzimajući u obzir svaku reviziju iznosa naniže u skladu s člankom 6. stavkom 3. drugim podstavkom te uredbe; 
            
            
               (d)zatraženi iznos premašuje količinu prekomjernih emisija za određenu godinu, koja se izračunava uzimajući u obzir količinu jedinica AEA koje se prenose s računa te države članice za ispunjenje obveze iz ESR-a za određenu godinu na njezin račun za ispunjenje obveze za LULUCF u skladu s člankom 59.x stavkom 3. ili člankom 59.za stavkom 2.
            
            
            
               Članak 59.i
                  Posuđivanje jedinica AEA
            
            
               Središnji administrator osigurava da Registar Unije na zahtjev države članice izvrši prijenos jedinica AEA na račun za ispunjenje obveze iz ESR-a te države članice za određenu godinu razdoblja obveze s njezina računa za ispunjenje obveze iz ESR-a za sljedeću godinu razdoblja obveze. Takav se prijenos ne provodi ni u jednom od sljedećih slučajeva: 
            
            
               (a)zahtjev države članice dostavljen je prije izračuna stanja na računu za ispunjenje obveze iz ESR-a ili nakon utvrđivanja stanja ispunjenja obveze za određenu godinu; 
            
            
               (b)zatraženi iznos premašuje 10 % godišnje emisijske kvote za sljedeću godinu kako je utvrđeno u skladu s člankom 4. stavkom 3. i člankom 10. Uredbe (EU) 2018/842 za godine od 2021. do 2025. te 5 % godišnje emisijske kvote za sljedeću godinu kako je utvrđeno u skladu s člankom 4. stavkom 3. i člankom 10. Uredbe (EU) 2018/842 za godine od 2026. do 2029.
            
            
            
               Članak 59.j
                  Pohranjivanje jedinica AEA
            
            
               Središnji administrator osigurava da Registar Unije na zahtjev države članice izvrši prijenos jedinica AEA s računa za ispunjenje obveze iz ESR-a te države članice za određenu godinu razdoblja obveze na njezin račun za ispunjenje obveze iz ESR-a za bilo koju sljedeću godinu razdoblja obveze. Takav se prijenos ne provodi ni u jednom od sljedećih slučajeva:
            
            
               (a)zahtjev države članice dostavljen je prije izračuna stanja na računu za ispunjenje obveze iz ESR-a za određenu godinu; 
            
            
               (b)za 2021. godinu, zatraženi iznos premašuje pozitivno stanje na računu izračunano u skladu s člankom 59.e; 
            
            
               (c)za godine od 2022. do 2029., zatraženi iznos premašuje pozitivno stanje na računu kako je izračunano u skladu s člankom 59.e ove Uredbe ili 30 % ukupnih godišnjih emisijskih kvota te države članice do te godine, kako je utvrđeno u skladu s člankom 4. stavkom 3. i člankom 10. Uredbe (EU) 2018/842;
            
            
               (d)status računa za ispunjenje obveze iz ESR-a s kojeg se pokreće prijenos ne dopušta prijenos.
            
            
            
               Članak 59.k
                  Upotreba jedinica ublažavanja korištenjem zemljišta
            
            
                Središnji administrator osigurava da Registar Unije na zahtjev države članice izvrši prijenos jedinica ublažavanja korištenjem zemljišta s računa za ispunjenje obveze za LULUCF države članice na račun za ispunjenje obveze iz ESR-a te države članice za određenu godinu razdoblja obveze. Takav se prijenos ne provodi ni u jednom od sljedećih slučajeva:
            
            
               (a)zatraženi iznos premašuje raspoloživu količinu LMU-a koji ispunjavaju uvjete za prijenose na račun za ispunjenje obveze iz ESR-a u skladu s člankom 59.x ili preostali iznos;
            
         
         
            
               (b)zatraženi iznos premašuje raspoloživi iznos u skladu s Prilogom III. Uredbi (EU) 2018/842 ili preostali iznos; 
            
            
               (c)zatraženi iznos premašuje količinu emisija za određenu godinu, umanjeno za količinu jedinica AEA za određenu godinu kako je utvrđeno u članku 10. stavku 2. Uredbe (EU) 2018/842 i odlukama donesenima u skladu s člankom 4. stavkom 3. i člankom 10. te uredbe, te umanjeno za zbroj svih jedinica AEA pohranjenih iz prethodnih godina u tekuću ili bilo koju sljedeću godinu u skladu s člankom 59.j ove Uredbe; 
            
            
               (d)ta država članica nije dostavila svoje izvješće u skladu s člankom 7. stavkom 1. drugim podstavkom Uredbe 525/2013 o svojoj namjeri upotrebe fleksibilnih mogućnosti iz članka 7. Uredbe (EU) 2018/842; 
            
            
               (e)ta država članica nije postupala u skladu s Uredbom (EU) 2018/841; 
            
            
               (f)prijenos je pokrenut prije izračuna stanja na računu za ispunjenje obveze za LULUCF te države članice ili nakon utvrđivanja stanja ispunjenja obveze za određeno razdoblje obveze u skladu s člancima 59.u i 59.za; 
            
            
               (g)prijenos je pokrenut prije izračuna stanja na računu za ispunjenje obveze iz ESR-a te države članice ili nakon utvrđivanja stanja ispunjenja obveze za određenu godinu.
            
            
            
               Članak 59.l
                  Ex ante prijenosi godišnje emisijske kvote države članice
            
            
               Središnji administrator osigurava da Registar Unije na zahtjev države članice izvrši prijenos jedinica AEA s računa za ispunjenje obveze iz ESR-a te države članice za određenu godinu na račun za ispunjenje obveze iz ESR-a druge države članice. Takav se prijenos ne provodi ni u jednom od sljedećih slučajeva:
            
            
               (a)za godine od 2021. do 2025., zatraženi iznos premašuje 5 % godišnje emisijske kvote za određenu godinu koja je za državu članicu koja pokreće prijenos utvrđena u skladu s člankom 4. stavkom 3. i člankom 10. Uredbe (EU) 2018/842 ili preostali dostupan iznos;
            
            
               (b)za godine od 2026. do 2030., zatraženi iznos premašuje 10 % godišnje emisijske kvote za određenu godinu koja je za državu članicu koja pokreće prijenos utvrđena u skladu s člankom 4. stavkom 3. i člankom 10. Uredbe (EU) 2018/842 ili preostali dostupan iznos;
            
            
               (c)država članica zatražila je prijenos na račun za ispunjenje obveze iz ESR-a za godinu koja prethodi određenoj godini; 
            
            
               (d)status računa za ispunjenje obveze iz ESR-a s kojeg se pokreće prijenos ne dopušta prijenos.
            
            
            
               Članak 59.m
                  Prijenosi nakon izračuna stanja na računu za ispunjenje obveze iz ESR-a
            
            
               Središnji administrator osigurava da Registar Unije na zahtjev države članice izvrši prijenos jedinica AEA s računa za ispunjenje obveze iz ESR-a te države članice za određenu godinu na račun za ispunjenje obveze iz ESR-a druge države članice. Takav se prijenos ne provodi ni u jednom od sljedećih slučajeva:
            
            
               (a)zahtjev države članice dostavljen je prije izračuna stanja na računu u skladu s člankom 59.e;
            
            
               (b)zatraženi iznos premašuje pozitivno stanje na računu izračunano u skladu s člankom 59.e. ili preostali iznos;  
            
            
               (c)status računa za ispunjenje obveze iz ESR-a s kojeg se pokreće prijenos ne dopušta prijenos.
            
            
         
         
            
               Članak 59.n
                  Sigurnosna rezerva
            
            
               Nakon unošenja odgovarajućih podataka o emisijama stakleničkih plinova u skladu s člankom 59.d ove Uredbe za 2030. godinu, središnji administrator na računu EU-a za sigurnosnu rezervu iz ESR-a kreira količinu dodatnih jedinica AEA koja je jednaka razlici između 70 % zbroja preispitanih emisija svih država članica za 2005. godinu, kako je utvrđeno primjenom metodologije u Odluci donesenoj u skladu s člankom 4. stavkom 3. Uredbe (EU) 2018/842, i zbroja relevantnih preispitanih podataka o emisijama stakleničkih plinova za sve države članice za 2030. godinu. Taj iznos je između 0 i 105 milijuna jedinica AEA.
            
            
            
               Članak 59.o
                  Prvi krug raspodjele sigurnosne rezerve
            
            
               1. Središnji administrator osigurava da Registar Unije na zahtjev države članice izvrši prijenos jedinica AEA s računa EU-a za sigurnosnu rezervu iz ESR-a na račun za ispunjenje obveze iz ESR-a te države članice za bilo koju godinu od 2026. do 2030., kako je zatražila država članica. Takvi se prijenosi ne provode ni u jednom od sljedećih slučajeva:
            
            
               (a)zahtjev se odnosi na račun za ispunjenje obveze iz ESR-a za godinu osim godina od 2026. do 2030.;
            
            
               (b)zahtjev države članice podnesen je prije izračuna stanja za 2030. godinu;
            
            
               (c)zahtjev države članice podnesen je manje od šest tjedana prije utvrđivanja stanja ispunjenja obveze za račun za ispunjenje obveze iz ESR-a za 2026. godinu;
            
            
               (d)zahtjev je podnijela država članica koja nije navedena u Odluci objavljenoj u skladu s člankom 11. stavkom 5. Uredbe (EU) 2018/842;
            
            
               (e)zatraženi iznos premašuje 20 % ukupnog prikupljenog viška te države članice u razdoblju od 2013. do 2020. kako je utvrđeno u Odluci objavljenoj u skladu s člankom 11. stavkom 5. Uredbe (EU) 2018/842 ili iznos kako je smanjen u skladu sa stavkom 3. ovog članka ili preostali dostupan iznos; 
            
            
               (f)količina jedinica AEA prodanih drugim državama članicama u skladu s člancima 59.l i 59.m premašuje količinu jedinica AEA stečenih od drugih država članica u skladu s člancima 59.l i 59.m; 
            
            
               (g)zatraženi iznos premašuje količinu prekomjernih emisija za određenu godinu uzimajući u obzir sljedeće:
            
            
               (`)količinu jedinica AEA za određenu godinu kako je utvrđena u odlukama donesenima u skladu s člankom 4. stavkom 3. i člankom 10. Uredbe (EU) 2018/842; 
            
            
               (a)količinu jedinica AEA stečenih na računu ili prodanih s računa za ispunjenje obveze iz ESR-a za određenu godinu, u skladu s člancima 59.l i 59.m; 
            
            
               (b)ukupnu količinu jedinica AEA pohranjenih iz prethodnih godina u tekuću ili bilo koju sljedeću godinu u skladu s člankom 59.j.;
            
            
               (c)ukupnu količinu jedinica AEA odobrenih za posuđivanje za tu godinu na temelju članka 59.i.; 
            
            
               (d)količinu LMU-a koji ispunjavaju uvjete za prijenos na račune za ispunjenje obveze iz ESR-a u skladu s člankom 59.x ili preostali dostupan iznos u skladu s člankom 59.m.
            
            
               2. Šest tjedana prije utvrđivanja stanja ispunjenja obveze za 2026. godinu središnji administrator osigurava da Registar Unije izračuna i prikaže ukupan zbroj jedinica AEA koje su zatražile sve države članice na temelju stavka 1.
            
            
               3. Ako je zbroj iz stavka 2. veći od ukupne količine jedinica AEA na računu EU-a za sigurnosnu rezervu iz ESR-a, središnji administrator osigurava da Registar Unije izvrši prijenos svakog iznosa koji je zatražila svaka država članica smanjenog na razmjernoj osnovi.
            
            
               4. Središnji administrator osigurava da Registar Unije izračunava razmjerno smanjeni iznos množenjem zatraženog iznosa s omjerom ukupne količine jedinica AEA na računu EU-a za sigurnosnu rezervu iz ESR-a i ukupnog iznosa koji su zatražile sve države članice u skladu sa stavkom 1.
            
         
         
            
            
               Članak 59.p
                  Drugi krug raspodjele sigurnosne rezerve
            
            
               1. Ako je zbroj iz članka 59.o stavka 2. manji od ukupne količine jedinica AEA na računu EU-a za sigurnosnu rezervu iz ESR-a, središnji administrator osigurava da Registar Unije odobri dodatne zahtjeve država članica pod sljedećim uvjetima:
            
            
               (a)zahtjev države članice podnesen je najranije šest tjedana prije utvrđivanja stanja ispunjenja obveze za 2026. godinu, a najkasnije tri tjedna prije utvrđivanja stanja ispunjenja obveze za 2026. godinu;
            
            
               (b)zahtjev je podnijela država članica koja je navedena u Odluci objavljenoj u skladu s člankom 11. stavkom 5. Uredbe (EU) 2018/842;
            
            
               (c)
                     količina jedinica AEA prodanih drugim državama članicama u skladu s člancima 59.l i 59.m ne premašuje količinu jedinica AEA stečenih od drugih država članica u skladu s člancima 59.l i 59.m; 
            
            
               (d)preneseni iznos ne premašuje količinu prekomjernih emisija za određenu godinu kad se uzmu u obzir svi iznosi navedeni u članku 59.o stavku 1. točki (g) i količinu jedinica AEA primljenih u skladu s člankom 59.o. 
            
            
               2.  Ako je zbroj svih valjanih zahtjeva veći od preostalog ukupnog iznosa, središnji administrator osigurava da Registar Unije izračuna iznos koji je potrebno prenijeti za svaki valjani zahtjev množenjem preostale ukupne količine jedinica AEA na računu EU-a za sigurnosnu rezervu iz ESR-a s omjerom tog zahtjeva i zbroja svih zahtjeva koji ispunjavaju kriterije iz stavka 1.
            
            
            
               Članak 59.q
                  Prilagodbe
            
            
               1. U slučaju prilagodbi u skladu s člankom 10. Uredbe (EU) 2018/842 ili bilo koje druge promjene zbroja navedenog u članku 59.a ove Uredbe koja bi dovela do povećanja godišnje emisijske kvote države članice tijekom razdoblja obveze, središnji administrator kreira odgovarajuću količinu jedinica AEA na računu EU-a za ukupnu količinu jedinica AEA iz ESR-a i prenosi ga na odgovarajući račun za ispunjenje obveze iz ESR-a te države članice.
            
            
               2. U slučaju prilagodbi u skladu s člankom 10. Uredbe (EU) 2018/842 ili bilo koje druge promjene zbroja navedenog u članku 59.a ove Uredbe koja bi dovela do smanjenja godišnje emisijske kvote države članice tijekom razdoblja obveze, središnji administrator prenosi odgovarajuću količinu jedinica AEA s odgovarajućeg računa za ispunjenje obveze iz ESR-a države članice na račun za brisanje iz ESR-a.
            
            
               3. Ako država članica prijavi promjenu naniže postotka iz članka 6. stavka 3. drugog podstavka Uredbe (EU) 2018/842 te nakon odgovarajuće izmjene iznosa navedenih u Odluci donesenoj u skladu s člankom 4. stavkom 3. Uredbe (EU) 2018/842, središnji administrator prenosi odgovarajuću količinu jedinica AEA s računa EU-a za ukupnu količinu jedinica AEA iz Priloga II. na račun za brisanje iz ESR-a. Ukupan raspoloživi iznos za tu državu članicu na temelju članka 6. Uredbe (EU) 2018/842 mijenja se u skladu s tim.
            
            
            
               Članak 59.r
                  Prijenosi prethodno pohranjenih jedinica AEA
            
            
               Središnji administrator osigurava da Registar Unije na zahtjev države članice izvrši prijenos jedinica AEA na račun za ispunjenje obveze iz ESR-a te države članice za određenu godinu razdoblja obveze s njezina računa za ispunjenje obveze iz ESR-a za bilo koju sljedeću godinu razdoblja obveze. Takav se prijenos ne provodi ako:
            
            
               (a)zatraženi iznos premašuje količinu jedinica AEA pohranjenih u skladu s člankom 59.j na računu za ispunjenje obveze iz ESR-a s kojeg se prijenos namjerava izvršiti; 
            
            
               (b)zahtjev države članice podnesen je prije izračuna stanja ili nakon utvrđivanja stanja ispunjenja obveze računa za ispunjenje obveze iz ESR-a na koji se prijenos namjerava izvršiti.
            
            
            
               Članak 59.s
                  Izvršenje i povrat prijenosa
            
         
         
            
               1. Na sve prijenose navedene u ovoj Glavi primjenjuju se članci  34., 35. i 55.
            
            
               2. Za greškom pokrenute prijenose na račune za ispunjenje obveze iz ESR-a može se izvršiti povrat prijenosa na zahtjev nacionalnog administratora. U takvim slučajevima primjenjuje se članak 62. stavci 4., 6., 7. i 8.”;
            
            
               (9)u članku 70. stavak 2. zamjenjuje se sljedećim:
            
            
               „2. Središnji administrator osigurava da EUTL, uzimajući u obzir specifikacije za razmjenu podataka i tehničke specifikacije iz članka 75. ove Uredbe, provodi automatske provjere svih procesa u svrhu otkrivanja nepravilnosti ili odstupanja u slučajevima kad predloženi proces ne ispunjava zahtjeve Direktive 2003/87/EZ, Uredbe (EU) 2018/842 i ove Uredbe.”;
            
            
               (10)Prilog I. Delegiranoj uredbi Komisije [C(2019) 1841 od 12. ožujka 2019.] o dopuni Direktive 2003/87/EZ Europskog parlamenta i Vijeća u pogledu funkcioniranja Registra Unije mijenja se u skladu s Prilogom I. ovoj Uredbi;
            
            
               (11)Prilog XIII. Delegiranoj uredbi Komisije [C(2019) 1841 od 12. ožujka 2019.] o dopuni Direktive 2003/87/EZ Europskog parlamenta i Vijeća u pogledu funkcioniranja Registra Unije mijenja se u skladu s Prilogom II. ovoj Uredbi.  
            
            
               Članak 2.
                  Stupanje na snagu
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Primjenjuje se od 1. siječnja 2021.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 13.3.2019.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        Uredba (EU) 2018/842 Europskog parlamenta i Vijeća od 30. svibnja 2018. o obvezujućem godišnjem smanjenju emisija stakleničkih plinova u državama članicama od 2021. do 2030. kojim se doprinosi mjerama u području klime za ispunjenje obveza u okviru Pariškog sporazuma i izmjeni Uredbe (EU) br. 525/2013 (SL L 156, 19.6.2018., str. 26.).
               
               
                  
                     (2)
                  
                        Uredba Komisije (EU) br. 389/2013 od 2. svibnja 2013. o uspostavi Registra Unije u skladu s Direktivom 2003/87/EZ Europskog parlamenta i Vijeća, odlukama br. 280/2004/EZ i br. 406/2009/EZ Europskog parlamenta i Vijeća i o ukidanju uredbi Komisije (EU) br. 920/2010 i br. 1193/2011 (SL L 122, 3.5.2013., str. 1.).
               
               
                  
                     (3)
                  
                        Međuinstitucijski sporazum Europskog parlamenta, Vijeća Europske unije i Europske komisije od 13. travnja 2016. o boljoj izradi zakonodavstva (SL L 123, 12.5.2016., str. 1.).
               
               
                  
                     (4)
                  
                        Uredba (EU) 2018/1999 Europskog parlamenta i Vijeća od 11. prosinca 2018. o upravljanju energetskom unijom i djelovanjem u području klime, izmjeni uredaba (EZ) br. 663/2009 i (EZ) br. 715/2009 Europskog parlamenta i Vijeća, direktiva 94/22/EZ, 98/70/EZ, 2009/31/EZ, 2009/73/EZ, 2010/31/EU, 2012/27/EU i 2013/30/EU Europskog parlamenta i Vijeća, direktiva Vijeća 2009/119/EZ i (EU) 2015/652 te stavljanju izvan snage Uredbe (EU) br. 525/2013 Europskog parlamenta i Vijeća (SL L 328, 21.12.2018., str. 1.).
               
               
                  
                     (5)
                  
                        SL L 156, 19.6.2018., str. 26.
               
               
                  
                     (6)
                  
                        [SL L] 
               
               
                  
                     (7)
                  
                        Direktiva 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Zajednice i o izmjeni Direktive Vijeća 96/61/EZ (SL L 275, 25.10.2003., str. 32.).
               
               
                  
                     (8)
                  
                        Uredba Komisije (EU) br. 389/2013 od 2. svibnja 2013. o uspostavi Registra Unije u skladu s Direktivom 2003/87/EZ Europskog parlamenta i Vijeća, odlukama br. 280/2004/EZ i br. 406/2009/EZ Europskog parlamenta i Vijeća i o ukidanju uredbi Komisije (EU) br. 920/2010 i br. 1193/2011 (SL L 122, 3.5.2013., str. 1.).
               
               
                  
                     (9)
                  
                        Odluka br. 406/2009/EZ Europskog parlamenta i Vijeća od 23. travnja 2009. o naporima koje poduzimaju države članice radi smanjenja emisija stakleničkih plinova s ciljem ostvarenja ciljeva Zajednice vezanih za smanjenje emisija stakleničkih plinova do 2020. godine (SL L 140, 5.6.2009., str. 136.).
               
            
      
    ---documentbreak--- 
      
         
         
            
               PRILOG I.
            
            
               U Prilogu I. Delegiranoj uredbi Komisije [C(2019) 1841 od 12. ožujka 2019.] o dopuni Direktive 2003/87/EZ Europskog parlamenta i Vijeća u pogledu funkcioniranja Registra Unije dodaje se sljedeća tablica: 
            
            
            
               „Tablica I.-II.: Računi za potrebe obračuna transakcija u skladu s glavom II.A
            
            
                     
                        Naziv vrste računa
                     
                  
                  
                     
                        Vlasnik računa
                     
                  
                  
                     
                        Administrator računa
                     
                  
                  
                     
                        Broj računa te vrste
                     
                  
                  
                     
                        AEA
                     
                  
                  
                     
                        Obračunane emisije/
                        obračunana uklanjanja
                     
                  
                  
                     
                        LMU
                     
                  
                  
                     
                        MFLFA
                     
                  
               
                     
                        Račun EU-a za ukupnu količinu jedinica AEA iz ESR-a
                     
                  
                  
                     
                        EU
                     
                  
                  
                     
                        središnji administrator
                     
                  
                  
                     
                        1
                     
                  
                  
                     
                        da
                     
                  
                  
                     
                        ne
                     
                  
                  
                     
                        ne
                     
                  
                  
                     
                        ne
                     
                  
               
                     
                        Račun za brisanje iz ESR-a
                     
                  
                  
                     
                        EU
                     
                  
                  
                     
                        središnji administrator
                     
                  
                  
                     
                        1
                     
                  
                  
                     
                        da
                     
                  
                  
                     
                        ne
                     
                  
                  
                     
                        da
                     
                  
                  
                     
                        ne
                     
                  
               
                     
                        Račun EU-a za ukupnu količinu jedinica AEA iz Priloga II. 
                     
                  
                  
                     
                        EU
                     
                  
                  
                     
                        središnji administrator
                     
                  
                  
                     
                        1
                     
                  
                  
                     
                        da
                     
                  
                  
                     
                        ne
                     
                  
                  
                     
                        ne
                     
                  
                  
                     
                        ne
                     
                  
               
                     
                        Račun EU-a za sigurnosnu rezervu iz ESR-a
                     
                  
                  
                     
                        EU
                     
                  
                  
                     
                        središnji administrator
                     
                  
                  
                     
                        1
                     
                  
                  
                     
                        da
                     
                  
                  
                     
                        ne
                     
                  
                  
                     
                        ne
                     
                  
                  
                     
                        ne
                     
                  
               
                     
                        Račun za ispunjenje obveze iz ESR-a
                     
                  
                  
                     
                        država članica
                     
                  
                  
                     
                        središnji administrator
                     
                  
                  
                     
                        jedan za svaku od deset godina razdoblja obveze za svaku državu članicu
                     
                  
                  
                     
                        da
                     
                  
                  
                     
                        ne
                     
                  
                  
                     
                        da
                     
                  
                  
                     
                        ne”
                     
                  
               
            
               PRILOG II.
            
            
               U Prilogu XIII. Delegiranoj uredbi Komisije [C(2019) 1841 od 12. ožujka 2019.] o dopuni Direktive 2003/87/EZ Europskog parlamenta i Vijeća u pogledu funkcioniranja Registra Unije dodaje se sljedeća točka II.:
            
            
            
               „II. Informacije povezane s obračunom transakcija u skladu s glavom II.A 
            
            
               Informacije dostupne javnosti
            
            
               7.Središnji administrator javno objavljuje i prema potrebi u roku od 24 sata ažurira sljedeće informacije o svakom računu za ispunjenje obveze iz ESR-a:
            
            
               (a)informacije o državi članici koja vodi račun;
            
            
               (b)godišnje emisijske kvote kako je utvrđeno u skladu s člankom 4. stavkom 3. i člankom 10. Uredbe (EU) 2018/842;
            
            
               (c)status svakog računa za ispunjenje obveze iz ESR-a u skladu s člankom 10.;
            
            
               (d)odgovarajuće podatke o emisijama stakleničkih plinova u skladu s člankom 59.d;
            
            
               (e)stanje ispunjenja obveze u skladu s člankom 59.f za svaki račun za ispunjenje obveze iz ESR-a na sljedeći način:
            
            
               i.A za ispunjenje obveze;
            
            
               ii.I za neispunjenje obveze;
            
         
         
            
               (f)količinu emisija stakleničkih plinova unesenu u skladu s člankom 59.g;
            
            
               (g)sljedeće informacije o svakoj dovršenoj transakciji:
            
            
               i.ime i identifikacijsku oznaku vlasnika računa s kojeg se obavlja prijenos;
            
            
               ii.ime i identifikacijsku oznaku vlasnika računa na koji se obavlja prijenos;
            
            
               iii.iznos jedinica AEA uključenih u transakciju, bez jedinstvene identifikacijske oznake jedinice AEA; 
            
            
               iv.identifikacijsku oznaku transakcije;
            
            
               v.datum i vrijeme završetka transakcije (po srednjoeuropskom vremenu);
            
            
               vi.vrstu transakcije.
            
            
            
               Informacije dostupne vlasnicima računa
            
            
               8.Registar Unije, u dijelu svoje internetske stranice koji je dostupan samo vlasniku računa za ispunjenje obveze iz ESR-a, prikazuje i u stvarnom vremenu ažurira sljedeće informacije:
            
            
               (a)trenutačno stanje jedinica AEA, bez jedinstvene identifikacijske oznake jedinica AEA;
            
            
               (b)popis predloženih transakcija koje pokreće taj vlasnik računa, pri čemu za svaku predloženu transakciju navodi sljedeće:
            
            
               i.elemente iz točke 7. podtočke (g);
            
            
               ii.datum i vrijeme kad je transakcija bila predložena (po srednjoeuropskom vremenu);
            
            
               iii.trenutačni status predložene transakcije;
            
            
               iv.sve oznake odgovora vraćene nakon automatskih provjera koje provode registar i EUTL;
            
            
               (c)popis jedinica AEA stečenih na tom računu kao rezultat završenih transakcija, navodeći za svaku transakciju elemente iz točke 7. podtočke (g);
            
            
               (d)popis jedinica AEA prenesenih s tog računa kao rezultat završenih transakcija, navodeći za svaku transakciju elemente iz točke 7. podtočke (g).”